สังคมข่าวหุ้น
*ดัชนีหุ้นไทยที่ปิดวานนี้ 1,659 จุด หากมองย้อนกลับไปในรอบ 1 เดือน ก็จะพบว่า ดัชนีปรับขึ้นมาแล้ว 100 จุด และขึ้นมายืนเหนือแนวต้านสำคัญ 1,650 จุด จะว่าเสียวก็เสียว เพราะต่างชาติชอร์ต TFEX ไว้เยอะ เกรงว่าจะทิ้งหุ้นเพื่อทำกำไร 2 เด้ง ทั้งในตลาดหุ้น และ TFEX  ทำให้ช่วงนี้กำไรไม่กี่ช่องก็ต้องรีบปล่อยหุ้นกันแล้ว ไม่กล้าถือนาน แต่ก็มีนักวิเคราะห์ออกมาบอกว่า พันด์โฟลว์ยังเข้าเรื่อยๆ เพราะหนีมาทางเอเชียเหนือที่ราคาหุ้นเริ่มแพง และปัญหาคาบสมุทรเกาหลี
15 ก.ย. 2560

คาเฟอีน
*ดัชนีหุ้นไทยที่ปิดวานนี้ 1,659 จุด หากมองย้อนกลับไปในรอบ 1 เดือน ก็จะพบว่า ดัชนีปรับขึ้นมาแล้ว 100 จุด และขึ้นมายืนเหนือแนวต้านสำคัญ 1,650 จุด จะว่าเสียวก็เสียว เพราะต่างชาติชอร์ต TFEX ไว้เยอะ เกรงว่าจะทิ้งหุ้นเพื่อทำกำไร 2 เด้ง ทั้งในตลาดหุ้น และ TFEX  ทำให้ช่วงนี้กำไรไม่กี่ช่องก็ต้องรีบปล่อยหุ้นกันแล้ว ไม่กล้าถือนาน แต่ก็มีนักวิเคราะห์ออกมาบอกว่า พันด์โฟลว์ยังเข้าเรื่อยๆ เพราะหนีมาทางเอเชียเหนือที่ราคาหุ้นเริ่มแพง และปัญหาคาบสมุทรเกาหลี
*หุ้น COM7 มีแรงขายทำกำไรออกมา และบางส่วนก็เป็นการขายเพราะผิดหวังกับการเปิดตัว iPhone  รุ่นใหม่ เพราะมีมุมมองจากบรรดากูรูในวงการมือถือว่า อาจไม่ได้รับการตอบรับที่ดี จากตลาดมากนัก เพราะสเปก ไม่ได้แตกต่างจาก iPhone 7 และ 7 Plus มากนัก ส่วน iPhone x รุ่นพิเศษ เมื่อมาถึงประเทศไทย ราคาก็อาจแพงเกินไป หรือราวๆ 4.4-4.5 หมื่นบาท และทำให้ลูกค้าอาจหันไปซื้อยี่ห้ออื่นๆ แทน เช่น ซัมซุง Note 8 และทำให้หุ้น JMART ที่ขายมือถือหลายยี่ห้อ ราคายังปิดพุ่งต่ออีกวัน
*หุ้นไทยคม THCOM ไม่ตอบรับการการขายหุ้น CSL ให้กับ ADVANC เท่าไหร่ ราคากลับร่วงซะงั้น ทั้งที่ไทยคมจะสามารถปลดล็อกมูลค่าที่ซ่อนอยู่จาก CSL ได้ ดีลนี้จะทำให้ได้รับกำไรพิเศษ (One-off gain) ที่ 1.20 บาทต่อหุ้น และเพิ่ม 0.28 บาทต่อหุ้น แต่ก็เป็นไปได้ที่อาจมีการขายทำกำไรออกมา เพราะราคาปรับขึ้นไปก่อนหน้านี้แล้ว เช่นเดียวกับหุ้น CSL หากใครได้ดูกราฟ ก็จะพบว่า เส้นกราฟวิ่งขึ้นตั้งชันไต่หน้าผามาแล้ว 2-3 วัน ก่อนที่ ADVANC จะแจ้งตลาดหลักทรัพย์ฯ ใครรับรู้ข้อมูลและเข้าไปซื้อหุ้น CSL ก่อนหน้านี้ คงอ้วนพีไปแล้ว ปัญหานี้ไม่น่าเกินความสามารถของก.ล.ต.แน่นอน
* รายย่อยของ IFEC ยังคงเผชิญกับปัญหาต่อไป เมื่อผู้ที่เคยมีอำนาจ แล้วถูกสั่งให้ออกจากอำนาจ แต่ยังคงไม่ยอมปล่อยอำนาจ โดยยังคงยืนสู้ท้าทายอำนาจและกฎหมายต่อไป ส่วนบรรดาเจ้าหนี้ ก็ส่ายหน้าเป็นพัดลม ไม่รู้จะจัดการกับคนหัวรั้นอย่างไรดี  ทำให้ดูๆ ไปแล้ว กว่าเรื่องจะจบลงได้ IFEC ก็คงเหลือแต่ซากปรักหักพัง และกลายเป็นหุ้นในตำนานที่จะมีการถูกกล่าวถึงในอีกหลายยุคสมัย
*วันนี้ (15 ก.ย.) หุ้น บมจ.อินฟอร์เมชั่น แอนด์ คอมมิวนิเคชั่น เน็ทเวิร์คส (ICN) ผู้ให้บริการรับเหมาวางระบบสื่อสารโทรคมนาคมที่ครบวงจร ครอบคลุมทั้งการให้บริการบำรุงรักษาและการจำหน่ายอุปกรณ์ทดแทน จะเข้าซื้อขายในตลาดหลักทรัพย์เอ็ม เอ ไอ (mai) เป็นวันแรก ด้วยราคาไอพีโอ 1.84 บาท/หุ้น มี บล.ฟินันเซีย ไซรัส เป็นที่ปรึกษาทางการเงิน ชื่อ FA รายนี้ไว้ใจได้ในเรื่องการวางราคาไอพีโอ และยิ่งตลาดกำลังรุ่งๆ แบบนี้นะ มีโอกาสวิ่งกันสนั่นทุ่ง เพราะ P/E อยู่เพียง 18.37 เท่า ขอให้ร่ำรวยกันทุกๆ คน
* PRM : บริษัท พริมา มารีน จำกัด (มหาชน) ไอพีโอน้องใหม่ ที่เพิ่งเข้าเทรดเมื่อวานนี้ เปิดตลาดได้สวย และก็ยังปิดสวย 11.40 บาท เป็นราคานิวไฮของวัน ปรับขึ้นจากไอพีโอกว่า 42.50% ดูจากปัจจัยพื้นฐาน และทรงของราคาหุ้นแล้ว วันนี้ยังมีโอกาสไปต่อ หรือหากราคาย่อตัวลง ก็มีคำแนะนำว่า เข้าไปรับได้ เพราะธุรกิจของ PRM แทบจะผูกขาด หรือประเภท เจ้ามหาสมุทร  ท้องทะเลของข้าใครอย่าแตะ งานเดินเรือเกี่ยวกับน้ำ ปิโตรเคมี ขุดเจาะสำรวจผลิตปิโตรเลียม เหมาเข่งหมด
*บล.เคทีบีฯ จัดงาน Road to The Star… ค้นฟ้าคว้าดาว  Flows From China…..นักท่องเที่ยวจีนบุกไทย ใครได้ประโยชน์ พบกับ SPA, EKH และ Urban Hospitality Group วันพุธ 4 ต.ค.นี้ เวลา 18.00-19.30 น. ที่ Novotel เพลินจิต นักลงทุนที่เข้าร่วมงานจะได้รับเหรียญที่ระลึกพระราชพิธีเฉลิมพระชนมพรรษา 5 รอบ พ.ศ.2530 และเหรียญพระราชพิธีรัชมังคลาภิเษก ครองราชย์ 42 ปี สำหรับลูกค้า KTBST Private Wealth Management สำรองที่ได้ ผู้ดูแลบัญชี และบุคคลภายนอกสำรองที่นั่ง 02-648-1789 หรือ [email protected] รับจำนวน 99 ราย
*บมจ.เมืองไทยประกันชีวิต จัด “เมืองไทยมาราธอน 2017” โดยในปีนี้จะจัดการแข่งขันใน 2 สนาม ได้แก่ เมืองไทยมาราธอน 2017 Smile @ Bangkok ในวันที่ 8 ตุลาคม 2560 ณ เส้นทางสะพานพระราม 8–สะพานยกระดับบรมราชชนนี และ เมืองไทยเชียงใหม่มาราธอน 2017 Smile @ Chiang Mai  ในวันที่ 24 ธันวาคม 2560 ณ ถนนรอบ “คูเมืองเชียงใหม่” ซึ่งเป็นรายการแข่งขันมาราธอนที่มีระยะทางได้มาตรฐานรับรองการแข่งขันโดยสมาคมกีฬากรีฑาแห่งประเทศไทย สหพันธ์กรีฑาแห่งเอเชีย (AAA) และสหพันธ์สมาคมกรีฑานานาชาติ